**Γ΄ΓΥΜΝΑΣΙΟΥ**

**ΝΕΟΕΛΛΗΝΙΚΗ ΓΛΩΣΣΑ 15-05-20020**

**3η ΕΝΟΤΗΤΑ ΕΙΜΑΣΤΕ ΟΛΟΙ ΙΔΙΟΙ**

 **ΕΙΜΑΣΤΕ ΟΛΟΙ ΔΙΑΦΟΡΕΤΙΚΟΙ**

**ΑΣΚΗΣΕΙΣ**

1. Να αντικαταστήσετε τις δευτερεύουσες ονοματικές προτάσεις με το κατάλληλο ονοματικό σύνολο κάνοντας τις απαραίτητες μετατροπές:
* Είναι περίεργο πώς απέδρασε ο ληστής από τη φυλακή.
* Αυτός είναι ο μόνιμος φόβος του, μήπως αρρωστήσει.
* Απαγορεύεται να σταθμεύετε εδώ.
* Παραδέχτηκε ότι φοβάται τα αεροπλάνα.

2. **Να βρείτε τις πλάγιες ερωτηματικές προτάσεις και το συντακτικό τους ρόλο.**

Α) Με ρώτησε ποιες διακοπές θα μου μείνουν αξέχαστες.

……………………………………………………………………………………………………………………..

Β) Αυτή την απορία είχα πάντα, πώς καταφέρνεις να τα βγάζεις πέρα με τρία παιδιά.

……………………………………………………………………………………………………………………….

Γ) Είναι άξιο απορίας τι σκαρφίζεται το μυαλό του προκειμένου να λείψει από τη δουλειά.

………………………………………………………………………………………………………………………………….

Δ) Υπολογίζει καθημερινά πόση βενζίνη χαλάει με το αυτοκίνητο.

…………………………………………………………………………………………………………………………………

Ε) Καταλάβαμε αμέσως που θα πήγαινε το βράδυ.

……………………………………………………………………………………

**3.Να μεταφέρετε τις ευθείες ερωτήσεις στον πλάγιο λόγο, χρησιμοποιώντας το ρήμα εξάρτησης που σας δίνεται.**

Α) Πόσες ημέρες θα μείνετε στην Αθήνα; (**ζητάω να μάθω**)

………………………………………………………………………………………………………………………..

Β) Πώς ήξερες ότι δεν θα έρθω στο ραντεβού μας; (**αναρωτιέμαι**)

………………………………………………………………………………………………………………………………….

Γ) Πήγαινε να δεις τι κάνει η αδερφή σου μέσα στο δωμάτιό της. (**διατάζω**)

………………………………………………………………………………………………………………………………….

Δ) Έχεις τη διάθεση να διαβάσεις σοβαρά για να πετύχεις στις εξετάσεις; (**αμφιβάλλω**)

…………………………………………………………………………………………………………………………………..

Ε) Κάντε λίγο ησυχία αλλιώς θα φωνάξω την αστυνομία (**απειλώ**)

……………………………………………………………………………………………………………………………………

**4. Στις παρακάτω περιόδους να μετατρέψετε τον πλάγιο λόγο σε ευθύ:**

* Ο καθηγητής μού είπε να γράφω πιο καθαρά.
* Με διαβεβαίωσε πως θα κάνει ό,τι περνάει από το χέρι του για να διευθετηθεί το θέμα αυτό.
* Άκουσα στο ραδιόφωνο πως στην Κίνα έγινε φοβερός σεισμός.
* Με ρώτησε τι θέλω.
* Τους είχε προτείνει να έρθουν στο εξοχικό του στο Πήλιο.
* Τον απειλούσε ότι θα έπαιρνε το μερίδιό του από την επιχείρηση.
* Τη ρώτησε πόσο είχε αγοράσει το φόρεμα.

**5. Να σχηματίσετε δύο προτάσεις για κάθε λέξη χρησιμοποιώντας την κυριολεκτική και τη μεταφορικής τους σημασία:**

αγώνας, φύση, ανατολή, καρδιά, θάλασσα.

**6.Στα επόμενα παραδείγματα οι υπογραμμισμένες λέξεις χρησιμοποιούνται κυριολεκτικώς. Σχημάτισε για καθεμιά από αυτές τις λέξεις μια δική σου φράση στην οποία να χρησιμοποιείται μεταφορικώς, όπως στο ακόλουθο παράδειγμα:**

 ***Η γάτα έφαγε το ποντικάκι Τον έφαγαν τα βάσανα***

* Ο παππούς άναψε το τζάκι και ζεσταθήκαμε.

* Κλείνω τα μάτια και ονειρεύομαι έναν καλύτερο κόσμο.

* Ακόμη δεν θέρισαν τα στάχια.

* Το καραβάκι είναι ακόμη στα σκαριά.

* Ο δυνατός αέρας άνοιξε την πόρτα..
	+ Η καλλιέργεια της γης πιθανολογείται ότι είναι έργο των γυναικών.

**7.Στις παρακάτω προτάσεις να βρείτε τα αντώνυμα των υπογραμμισμένων λέξεων:**

* Είναι τόσο **ευέξαπτος**, που μπλέκεται σε καβγάδες. (……………..)
* Πήγε στην τράπεζα για να κάνει **ανάληψη** χρημάτων. (……………..)
* Του αρέσει η **πολυτέλεια** και γι’ αυτό ξοδεύει χρήματα. (……………)
* Είναι πολύ **ευαίσθητος** άνθρωπος. (……………….)
* Το έδαφος σ’αυτή τη περιοχή είναι **εύφορο**. (…………….)

**ΚΕΙΜΕΝΟ ΓΙΑ ΣΧΟΛΙΑΣΜΟ**

**Με λένε Μαλάλα, της Μαλάλα Γιουσαφζάι**

Η Μαλάλα γεννήθηκε το 1997 στην κοιλάδα Σουάτ του Πακιστάν. Η φωνή της ακούστηκε πρώτη φορά σε διεθνές επίπεδο, όταν σε ηλικία έντεκα ετών άρχισε να γράφει σε ιστολόγιο/ “blog” για τη ζωή υπό το καθεστώς των Ταλιµπάν. Τον Οκτώβριο του 2012, η Μαλάλα έγινε στόχος των Ταλιµπάν και πυροβολήθηκε στο κεφάλι επιστρέφοντας σπίτι της µε το σχολικό λεωφορείο. Επέζησε από θαύµα και µεταφέρθηκε σε εξειδικευµένο νοσοκοµείο του Μπέρµιγχαµ της Αγγλίας.

Από τότε που οι Ταλιμπάν ανέλαβαν την εξουσία, το σχολείο μας δεν έχει πλέον επιγραφή στην είσοδό του, και η περίτεχνη μπρούντζινη πόρτα στη μέση του άσπρου τοίχου απέναντι απ’ τη μάντρα του ξυλοκόπου δε δίνει το παραμικρό στοιχείο για το τι κρύβεται πίσω της.

Για μας τα κορίτσια, η πόρτα εκείνη ήταν σαν μια μαγική είσοδος στον δικό μας, ξεχωριστό κόσμο. Καθώς τη διαβαίναμε χοροπηδώντας, πετούσαμε τις μαντίλες μας στον αέρα σαν τον άνεμο που φυσά τα σύννεφα πέρα, για να βγει ο ήλιος, κι έπειτα ανεβαίναμε τρέχοντας μπουλούκι τα σκαλιά. Στο πλατύσκαλο βρισκόταν μια ανοιχτή αυλή με πόρτες που οδηγούσαν σ’ όλες τις τάξεις. […]

Πηγαίναμε σχολείο έξι πρωινά την εβδομάδα, και καθώς ήμουν δεκαπέντε χρονών και στην ένατη σχολική χρονιά, τα μαθήματά μου περιλάμβαναν την απαγγελία χημικών τύπων ή τη γραμματική της γλώσσας ουρντού · εκθέσεις γραμμένες στα αγγλικά, με ηθικά διδάγματα όπως «Όποιος βιάζεται, σκοντάφτει», ή σχεδιασμό διαγραμμάτων της κυκλοφορίας του αίματος – οι πιο πολλές μου συμμαθήτριες ήθελαν να γίνουν γιατροί. Δύσκολα φαντάζεσαι ότι οποιοσδήποτε θα μπορούσε να δει μια τέτοια φιλοδοξία ως απειλή. Κι ωστόσο, έξω απ’ τις πόρτες του σχολείου μας απλωνόταν όχι μονάχα ο σαματάς και το χάος της Μινγκόρα, της μεγαλύτερης πόλης του Σουάτ, μα και η παραφροσύνη ανθρώπων όπως οι Ταλιμπάν, που θεωρούν ότι τα κορίτσια δεν πρέπει να πηγαίνουν σχολείο.

Το πρωινό εκείνο είχε ξεκινήσει όπως όλα, αν και λίγο πιο αργά απ’ ό,τι συνήθως. Ήταν η περίοδος των εξετάσεων, οπότε το σχολείο άρχιζε στις εννιά αντί για τις οχτώ. Εγώ κοιμόμουν στο μακρόστενο δωμάτιο στο μπροστινό μέρος του σπιτιού και η μόνη επίπλωση ήταν ένα κρεβάτι κι ένα ντουλάπι που είχα αγοράσει με μερικά απ’ τα χρήματα ενός βραβείου που είχα κερδίσει για τη συμμετοχή μου στην εκστρατεία για την ειρήνη στην κοιλάδα μας και για το δικαίωμα των κοριτσιών στην εκπαίδευση. […]

Το σχολείο δεν απείχε πολύ από το σπίτι μας και συνήθως πήγαινα με τα πόδια, μα απ’ την αρχή της περσινής χρονιάς γύριζα σπίτι με το σχολικό, επειδή η μητέρα μου φοβόταν να μ’ αφήνει να γυρίζω μόνη. […]Στον δρόμο μας δεν μπορούσες να μπεις με αμάξι, οπότε το σχολικό με άφηνε στον κάτω δρόμο πλάι στο ρέμα · από εκεί περνούσα μια καγκελωτή πύλη κι ανέβαινα κάτι σκαλιά. Πίστευα ότι, αν ποτέ δεχόμουν επίθεση από κάποιον τρομοκράτη, θα ήταν σ’ εκείνα τα σκαλιά. Αναρωτιόμουν τι θα ’κανα σε μια τέτοια περίπτωση. Μπορεί να ’βγαζα τα παπούτσια μου και να του τα πέταγα, αλλά έπειτα σκεφτόμουν πως, αν έκανα κάτι τέτοιο, δε θα υπήρχε καμιά διαφορά ανάμεσα σε μένα και τον τρομοκράτη. Θα ήταν καλύτερο να τον παρακαλέσω, λέγοντας: «Σύμφωνοι ·πυροβόλησέ με, μα πρώτα άκουσέ με. Αυτό που κάνεις είναι λάθος. Δεν έχω τίποτε εναντίον σου προσωπικά, απλώς θέλω όλα τα κορίτσια να έχουν δικαίωμα στην εκπαίδευση».

Δε φοβόμουν, αλλά είχα αρχίσει να φροντίζω να παραμένει κλειδωμένη η μάντρα τη νύχτα, και να ρωτάω τον Θεό τι συμβαίνει, όταν πεθαίνεις. Είχα μιλήσει για όλα αυτά στην κολλητή μου τη Μονίμπα με την οποία μοιραζόμασταν τα πάντα. Το όνειρό της ήταν να γίνει σχεδιάστρια μόδας · ήξερε βέβαια ότι η οικογένειά της δε θα το δεχόταν ποτέ, γι’ αυτό κι έλεγε σε όλους ότι θέλει να γίνει γιατρός. Είναι δύσκολο για τα κορίτσια στην κοινωνία μας να γίνουν οτιδήποτε άλλο εκτός από δασκάλες ή γιατροί − κι αυτό αν μπορέσουν γενικά να εργαστούν.

**Παρατηρήσεις**

**1ο Θέμα (Κατανόηση κειμένου, 6 μονάδες)**

Για ποιον λόγο η Μαλάλα έγινε στόχος και πυροβολήθηκε από τους Ταλιμπάν;

**2ο Θέμα (Δομή και γλώσσα κειμένου, 4 μονάδες)**

Α) Να εντοπίσετε στην προτελευταία παράγραφο «Το σχολείο δεν απείχε… δικαίωμα στην εκπαίδευση» την **πλάγια ερωτηματική πρόταση**, να την καταγράψετε και να κάνετε πλήρη αναγνώρισή της (άγνοια, εισαγωγή, συντακτικός ρόλος).

Β) «Κι ωστόσο, έξω απ’ τις πόρτες του σχολείου μας απλωνόταν όχι μονάχα ο σαματάς και το χάος της Μινγκόρα, της μεγαλύτερης πόλης του Σουάτ, μα και η παραφροσύνη ανθρώπων όπως οι Ταλιμπάν»: Στο χωρίο αυτό κυριαρχεί η κυριολεξία ή η μεταφορά; Τι επιδιώκει η συγγραφέας με τη χρήση της;

**Άτομα με ειδικές ανάγκες**

 **Προβλήματα που αντιμετωπίζουν:**

* Πρακτικής φύσεως προβλήματα (π.χ μετακίνηση)

• Την κοινωνική απομόνωση

• Την ανεργία

• Την έλλειψη οργανωμένης εκπαίδευσης

 **Τρόποι αντιμετώπισης:**

 **Άτομο:**

* Ευαισθησία, κατανόηση, αγάπη, ενδιαφέρον
* Παροχή βοήθειας, εκδήλωση ενδιαφέροντος
* Κοινωνική συναναστροφή και διάλογο
* Όχι στον κοινωνικό ρατσισμό και στον αποκλεισμό τους

 **Πολιτεία:**

* Ράμπες, ειδικοί σηματοδότες, κ.α.
* Ειδικά σχολεία
* Ενημέρωση και ευαισθητοποίηση της κοινής γνώμης (σχολείο, Μ.Μ.Ε)
* Φροντίδα για επαγγελματική κατάρτιση και αποκατάσταση

**ΚΕΙΜΕΝΟ**

 Ένα άτομο με αναπηρία θεωρείται συνήθως πως διαφέρει από το γενικό πληθυσμό συναισθηματικά, σωματικά, ψυχολογικά) εξαιτίας κάποιου ατυχήματος, ασθένειας ή άλλων προβλημάτων. Ειδικότερα στη χώρα μας, σύμφωνα με το νόμο, ως άτομα με ειδικές ανάγκες θεωρούνται όσοι έχουν σημαντική δυσκολία μάθησης και προσαρμογής εξαιτίας σωματικών, διανοητικών, ψυχολογικών, συναισθηματικών και κοινωνικών ιδιαιτεροτήτων. Γενικά, ο όρος «άτομα με ειδικές ανάγκες» αναφέρεται σε παιδιά ή ενήλικες με ιδιαίτερες εκπαιδευτικές και κοινωνικές ανάγκες. […]

 Είναι γεγονός πως τα άτομα με ειδικές ανάγκες συναντούν συνήθως εμπόδια στην εκπαίδευσή τους, στην επαγγελματική προετοιμασία τους και στην επαγγελματική τους ζωή, τα οποία προέρχονται τόσο από τις ελλείψεις ή την

ανεπάρκεια θεσμών και υπηρεσιών όσο και από τις στάσεις του κοινωνικού συνόλου απέναντί τους. Λόγω αυτών των εμποδίων συνήθως νιώθουν λιγότερο επαρκή από τους άλλους, ενώ παράλληλα αντιμετωπίζουν εντονότερα την προοπτική της μακροχρόνιας ανεργίας ή της μερικής απασχόλησης ή ακόμα της απασχόλησης σε εργασία χωρίς ενδιαφέρον. Το αποτέλεσμα, επομένως, είναι η δυσκολία ή και η αδυναμία ένταξης αυτών των ατόμων στην παραγωγή και η δυσκολία τους να λειτουργήσουν ως ανεξάρτητα μέλη της κοινωνίας. Άρα δεν μπορούμε να μιλάμε για κοινωνική ενσωμάτωση, αν δεν επιτευχθεί πρώτα η επιτυχής ένταξη των ατόμων με ειδικές ανάγκες στην αγορά εργασίας.

 Πάντοτε ιστορικά, αλλά πολύ περισσότερο στη σημερινή εποχή, οι άνθρωποι που δεν ανήκουν σε υψηλά κοινωνικά στρώματα αντιμετωπίζουν δυσκολίες στην επαγγελματικής τους αποκατάσταση, έστω κι αν έχουν υψηλού επιπέδου

εκπαίδευση. Όπως όμως προαναφέρθηκε, είναι σύνηθες οι άνθρωποι με αναπηρίες να συναντούν ειδικές δυσκολίες στην επαγγελματική τους ανάπτυξη, αν και πρέπει

να τονιστεί πως υπάρχουν πολλές διαφοροποιήσεις σε αυτή την πορεία ανάλογα με το είδος ή το βαθμό της όποιας αναπηρίας. Στην πραγματικότητα μάλιστα υπάρχουν

έντονες διαφοροποιήσεις ακόμα και μεταξύ ανθρώπων με την ίδια αναπηρία, όπως και μεταξύ των αναπήρων και των προσώπων του υπόλοιπου πληθυσμού, που δεν είναι ανάπηροι.

 Είναι προφανές ότι τα ΑΜΕΑ έχουν συγκεκριμένες δυσκολίες και συναντούν εμπόδια τα οποία λιγοστεύουν τις επιλογές σταδιοδρομίας τους, καθώς η αναπηρία πολλές φορές μπορεί να είναι περιοριστική για την εκπαίδευση, για την κατάρτιση ή την εξάσκηση συγκεκριμένου επαγγέλματος.

 Οι άνθρωποι με αναπηρίες αντιμετωπίζονται όμως και με καχυποψία από τους εργοδότες και με προκατάληψη από εκπαιδευτικούς και συμβούλους επαγγελματικού προσανατολισμού. Έτσι, αναμφίβολα υπάρχει ο κίνδυνος του στιγματισμού και του ρατσισμού.

[διασκ. κείμενο του Σ.Κ. Κρασσά, Σχολ. σύμβουλου πρωτ/θμιας εκπαίδευσης]

**ΠΑΡΑΓΩΓΗ ΛΟΓΟΥ :**

Με αφορμή τα ζητήματα και τους προβληματισμούς που θέτει το κείμενο που διαβάσατε, να γράψετε ένα άρθρο 250-300 περίπου λέξεων, το οποίο θα δημοσιευθεί στην Ιστοσελίδα του σχολείου σας, με θέμα «Με ποιους τρόπους η πολιτεία και καθένας από εμάς μπορεί να συμβάλει στη

διευκόλυνση της καθημερινότητας και στην πρόοδο των ατόμων με ειδικές ανάγκες»